送董少卿
作者：孔平仲
朝代：宋

paragraphs: 莊重邦之望，疏明衆所欽。
守符頻握虎，使節屢頒金。
天子東州幸，時蒙皂蓋臨。
名卿鎮以靜，循吏見於今。
豈弟民無擾，廉隅俗不侵。
清樽但談宴，和氣入謳吟。
盛德推先進，高懷在直尋。
兩忘兼寵辱，一笑寄浮沈。
積雪留行色，朱輪挽去音。
夢回雙闕表，愛結水棠陰。
賤子非良器，經年託泮林。
清暉瞻畫戟，諄誨俯華簪。
與進恩尤厚，臨分戀最深。
送公無外飾，終始古人心。